Tänään uusnatsit ja ”kansallismieliset” marssivat Turussa terrori-iskun vuosipäivänä. Heidän suurin toiveensa taitaa olla, että maahanmuuttajat epäonnistuvat integroitumisessa, jotta he saavat perusteita vihalleen.

Monet äärioikeistolaiset väittävät puolustavansa Suomen itsenäisyyttä ja taistelevansa ulkoisia uhkia vastaan. Väite on sikäli perätön, että nytkin Suomi on itsenäinen ja sillä on oma puolustus. Tekeväthän kaikki perinteisetkin puolueet työtä Suomen hyvinvoinnin puolesta.

Jos joku ilmoittaa rakastavansa isänmaataan, häne tavoitteenaan pitäisi olla tehdä Suomesta entistä turvallisempi, hyvinvoiva ja tasa-arvoisempi. Äärioikeistolaiset eivät vaikuta olevan tällä agendalla. Ääri-islamistiset liikkeet kuten Al-Qaida, ISIS … eivät saa marssia kaduilla ja hyvä niin. Ehkä keskustan kadut eivät ole oikea paikka uusnatseillekaan.

Jos joku oikeasti haluaa rakentaa isänmaataan, viattomien maahanmuuttajien haukkuminen ja häiriköinti tuskin lukeutuisi arsenaaliin. Jotkut ihmiset haukkuvat tahallaan muslimeita ja maahanmuuttajia saadakseen helppoa kannatusta, seuraajia tai äänestäjiä.

Minusta on selvää, että maahanmuuttopolitiikkaa tulee uudistaa. Mutta tarvitaanko siihen vihamielistä äärioikeistoa? Tuskin. Heidän ideologiansa on tavallaan yhtä haitallinen yhteiskunnalle kuin radikalisoituneiden muslimien. Molemmat ovat rauhan ja järjestyksen kannalta negatiivista liikehdintää. Äärioikeisto ja radikalisoituneet muslimit tulevat tahtomattaan palvelleeksi samoja tavoitteita. He kasvattavat kuilua tavallisten maahanmuuttajien ja kantaväestön välillä, lisäävät rasismia ja asettavat integroituneetkin ulkomaalaistaustaiset ahtaalle.

Keskilinjan ihmisten eli tavallisten maahanmuuttajien ja kantaväestön pitäisi Suomessa ja muualla Euroopassa tehdä enemmän yhteistyötä ja korostaa, että tässä ollaan samalla puolella. Ei pidä antaa vihanlietsojille tai terroristeille mahdollisuutta kaivaa kuilua kunnon kansalaisten välille.

Alan Salehzadeh